ET Euroopa Liidu Teataja C 289/32

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 289/17)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) NR 510/2006

„SALAME S. ANGELO”

EÜ NR: IT/PGI/005/0332/17.12.2003

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle Politiche agricole alimentari e forestali Aadress: Via XX Settembre, 20 I-00187 Roma Tel: (39) 06 481 99 68 Faks: (39) 06 42 01 31 26 E-post: qpa3@politicheagricole.it

2. Taotlejate rühm:

Nimi: Consorzio tutela salame S. Angelo Aadress: via S. Francesco di Paola, 10 I-98060 S. Angelo di Brolo (ME) Tel: (39) 0941 53 41 94 Faks: (39) 0941 53 41 94 E-post: — Koosseis: Tootjad/töötlejad ( X ) muud ( )

3. Toote liik:

Klass 1.2 — Värsked lihatooted (ja rups)

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Salame S. Angelo”

4.2. Kirjeldus: „Salame S. Angelo” on üksnes sealihast toodetud ja naturaalsesse seasoolde topitud ühtlase sisuga vorst. Tarbimiseks turule viies võib „Salame S. Angelo” olla eri suurustes, kuid seda eristab ebakorrapärane, silindriline väliskest ning sellel on laagerdatud vorstidele iseloomulik hallitus (fioritura) ja valkjas kiht. Vorsti koostis on pehme ja tihke. Vorstiviilud on tihked ja ühtlased, rasvased ja taised osad on tihedalt seotud. Taised osad on rubiinpunast värvi ja rasvased osad valged. Tootel on õrn ja iseloomulik lõhn ning kergelt vürtsikas hõrk maitse. Laagerdumisprotsessi lõppedes on toote pH vahemikus 5,1 ja 6,2 ning aw-väärtus vahemikus 0,81 ja 0,96.

4.3. Geograafiline piirkond: „Salame S. Angelo” tootmispiirkond hõlmab Sant'Angelo di Brolo haldusüksuse territooriumi.

4.4. Päritolutõend: Tootmisprotsessi iga etappi jälgitakse ning kõiki sissetulevaid ja väljaminevaid tooteid dokumenteeritakse. Toote jälgitavus tagatakse eespool osutatud viisil ning lisaks sellele kontrolliasutuse, seakasvatajate, tapamajade, lihunike ja pakendajate hallatavate spetsiaalsete registrite koostamise abil ning kontrolliasutust õigeaegselt toodetud kogustest teavitades. Seepärast peab märgistusel lisaks punktis 4.8 sätestatud teabele olema igale tootele omane numbriline kood. Kõikide asjaomastes nimekirjades loetletud isikute, nii füüsiliste kui ka juriidiliste, tegevust reguleerib kontrolliasutus, nagu on sätestatud tehnospetsifikaadis ja asjaomases kontrollikavas.

4.5. Tootmismeetod: Spetsifikaadis on sätestatud, et „Salame S. Angelo” valmistamiseks kasutatavad ja heakskiidetud toorained peavad koosnema värskest lihast valitud tõugu sigadelt, st tõupuhastelt Large White'i, Landrace'i või Duroci tõugu sigadelt või nende ristanditelt või kõnealust tõugu sigade ja kohalikku tõugu sigade ristanditelt. Lisaks peavad sead saama optimaalset sööta, pärinema üksnes ELi liikmesriikidest ning olema tapmise ajaks saavutanud vähemalt 125 kg-se kehakaalu. Kasutatav tooraine tuleb tuua tootmisrajatistesse tervete poolrümpadena (pea kaasa arvatud) ning külmutatud ja sügavkülmutatud liha kasutamine on rangelt keelatud. Külmutamine kontrollitud temperatuuril 0 °C kuni + 4 °C on lubatud maksimaalselt kuue päeva jooksul pärast tapmiskuupäeva (tapmiskuupäev kaasa arvatud).

Emise- ja kuldiliha kasutamine on kategooriliselt keelatud, nagu ka seapeki kasutamine liha töötlemisfaasis.

Võib kasutada proportsionaalsetes osades tervest poolrümbast saadud järgmisi osi: reietükk, seljaosa, filee, abaosa, kaelaosa, millest on närvid korralikult eemaldatud, ja puhastatud peekonikülg. Vorstisegu moodustavad liha- ja pekitükid peavad olema lõigatud „a punta di coltello”, st noaotsa kasutades. Teise võimalusena võib kõnesolevas faasis kasutada spetsiaalset tükeldamismasinat, mis valmistab 12 mm suuruseid kuubikuid. Tükeldatud lihamassile lisatakse meresool, must pooleldi jahvatatud pipar ja kaaliumnitraat; liha ja rasva suhe ei tohi ületada 100/20, st tähendab, et rasvasisaldus ei tohi olla üle 20 %. Seapeki kasutamine on kategooriliselt keelatud. Sooled, mis pärinevad üksnes sigadelt, seotakse alumisest otsast seestpoolt nööridega kinni ja pööratakse teistpidi ning pärast täitmist seotakse ja pitseeritakse sooled ka ülemisest otsast. Toote kuivatamine ja laagerdumine peab toimuma piisavalt õhutatud ja eraldatud rajatistes, kus kohalikku ilmastikku on rajatiste paigutamisel ja suunamisel täielikult ära kasutatud. Sobivates kuivatamis- ja laagerdamisrajatistes peab olema tagatud, et tehnoloogilised süsteemid suudavad välisõhku toote jaoks ühtlaselt sisse tõmmata, seda reguleerida, muuta ja jaotada.

Kui laagerdumine on lõppenud, kontrollib kontrolliasutus, kas tootel on artiklis 2 loetletud omadused ning, kui kõnealused tingimused on täidetud, kinnitatakse tootele kooskõlas kontrollikavaga käesoleva kokkuvõtte artiklis 8 kirjeldatud märgistus.

Tootmis- ja laagerdumisprotsessid peavad toimuma tootmispiirkonnas.

4.6. Seos piirkonnaga: „Salame S. Angelo” tunnustamine kaitstud geograafilise tähisena põhineb toote mainel, mille on loonud toode ja tootjad kõnealuse toote eriliste omaduste põhjal, mis kuuluvad iidsete traditsioonidega sügavalt juurdunud kultuuri juurde.

Paljude aastate jooksul kogutud kuulsus ja maine tõestavad, kui kõrgelt kõnealust toodet hinnatakse ning kui sügavalt on juurdunud mõiste, mis seob toodet geograafilise tähisega „Salame S. Angelo”, isegi sedavõrd, et toodet on üritatud võltsida ja selle nime lubamatul viisil kasutada.

Tõendeid „Salame S. Angelo” maine ja müügi kohta võib leida „Salame S. Angelo” kohta tehtud müügiarvetes, mille kuupäev on 10. jaanuar 1982. Magistri väitekirjas pealkirjaga „Salame S. Angelo: Prodotto di Nicchia” (Salame S. Angelo: nišitoode) osutatakse, et juba palju aastaid on spetsifikaadis sätestatud tootmispiirkonnas eksisteerinud ala, mis ei ole tuntud ja hinnatud üksnes toote kvaliteedi ning organoleptiliste omaduste poolest, vaid ka „Salame S. Angelo” tootmise tehnikaid hoolega põlvest põlve edasi andnud kohalike elanike oskuste poolest. Juba tõsiasi, et selline väitekiri kirjutati, tõestab toote mainet, kuna oleks väga ebatõenäoline kirjutada väitekirja spetsiifilise toiduaine kohta ning veelgi ebatõenäolisem sellisele väitekirjale heakskiitu saada, kui toote mainel ja kohalikel traditsioonidel puuduks kindel alus.

Toote kvalitatiivsed ja organoleptilised omadused, mis on sätestatud punktis 4.2, tulenevad peamisest laagerdumisprotsessist, mida soodustab mikrokliima ja Sant'Angelo di Brolo oru iseloomulik morfoloogia, mis erineb märkimisväärselt naaberalade omast.

Mäenõlvad kaitsevad orgu otseste meretuulte ja külmade mäetuulte eest, luues sobivaid õhuvoole, temperatuuri ja niiskustaset hõlmavad ilmastikutingimused, mis on tekitanud iseloomuliku mikrokeskkonna. See sarnaneb hiiglaslikule laagerdamisruumile, mille sarnaseid tingimusi on raske kusagil mujal leida.

4.7. Kontrolliasutus: Kontrolliasutus täidab standardis EN 45011 sätestatud tingimusi.

4.8. Märgistus: Kaitstud geograafilise tähise asjakohase kaitse tingimuseks on iseloomulike ja kergesti äratuntavate määratlemise tingimuste vastuvõtmine. Pärast pakendamist ja sidumist tuleb viivitamata tootele kinnitada päritolu tõendav pitser.

Tarbimiseks väljastatud toodetel peab olema sõnastus „Salame S. Angelo” selgete kustumatute tähtedega ning see peab selgesti eristuma mis tahes muust märgistusel olevast sõnastusest ja sellele peavad järgnema sõnad „Indicazione Geografica Protetta” (kaitstud geograafiline tähis) ja/või lühend IGP (KGT). Kui toode on suunatud välisturule, võib see kanda kaitstud geograafilise tähise märgistust selle riigi keeles, kus toodet turustatakse.

Kõnealusele märgistusele lisatakse kindlasti kaitstud geograafilise tähise logo.

On keelatud lisada muid kui käesolevas kokkuvõttes konkreetselt loetletud kvaliteediomadusi.

Lisaks eespool osutatud sõnastusele ja logole peab märgistus sisaldama ka konkreetse toote numbrilist identifitseerimiskoodi.

Pärast märgistuse kinnitamist võib toodet „Salame S. Angelo” turustada kas lahtiselt, vaakum- või gaaspakendatult ning nii tervelt kui ka tükkide või viiludena.

(1) ELT L 93, 31.3.2006, lk 12.